b'\n_START_ARTICLE_\nGematrija\n_START_PARAGRAPH_\nGematrija je nadome\xc5\xa1\xc4\x8danje \xc5\xa1tevil za \xc4\x8drke hebrejske abecede._NEWLINE_Priljubljena metoda eksegeze, ki so jo uporabljali srednjeve\xc5\xa1ki kabalisti, da bi pri\xc5\xa1li do misti\xc4\x8dnih vpogledov v svete spise ali pa na\xc5\xa1li njihove nove interpretacije. Nekateri so uporabo gematrije obsojali kot igranje s \xc5\xa1tevili, drugi pa so jo obravnavali kot uporabno orodje, \xc5\xa1e posebno, kadar zahtevna besedila sicer niso ustrezali zadovoljivi analizi. V Genezi 28:12, na primer, je Jakob v sanjah videl lestev (hebrejsko\xc2\xa0\xc2\xbbsullam\xc2\xab) iz zemlje v nebesa. Ker je numeri\xc4\x8dna vrednost besede sullam 130 (60+30+40) \xe2\x80\x93 enaka numeri\xc4\x8dna vrednost je za besedo Sinaj (60+10+50+10) \xe2\x80\x93 so eksegeti pri\xc5\xa1li do zaklju\xc4\x8dka, da je Zakon, ki je bil razodet Mojzesu na gori Sinaj, \xc4\x8dlovekova misel na odhod v nebesa. Od 22 \xc4\x8drk hebrejske abecede jih ima prvih deset vrednosti od ena do deset, naslednjih osem od 20 do 90 v intervalih po 10, medtem ko so zadnje \xc5\xa1tiri \xc4\x8drke enake \xc5\xa1tevilom 100, 200, 300 in 400. Uporabljene so bile tudi bolj zapletene metode, kot npr. kvadrati \xc5\xa1tevil ali prirejanje \xc5\xa1tevil enakovredno njihovi lastni vrednosti v vsoti z vsemi predhodnimi \xc5\xa1tevili._NEWLINE_Metoda prevajanja \xc4\x8drk v \xc5\xa1tevilke je uporabna tudi za latinico. Na Slovenskem je gematri\xc4\x8dne metode interpretacije v desetinah \xc4\x8dlankov uporabil arhitekt Tine Kurent. Raziskoval je Ple\xc4\x8dnikovo prevajanje literarnih sporo\xc4\x8dil Pre\xc5\xa1erna, Cankarja, \xc5\xbdupan\xc4\x8di\xc4\x8da, Balanti\xc4\x8da, Rabelaisa idr. v modularna razmerja in iz modularnih razmerij razbiral skrita sporo\xc4\x8dila arhitekturnih in likovnih del: Ple\xc4\x8dnikovega spomenika NOB v Litiji in Me\xc5\xbeici, Malevi\xc4\x8da, Maneta, D\xc3\xbcrerja, Gasparija, Franceta Kralja idr.'